পাটনা, ২৩ অক্টোবৰ : বিহাৰ নিৰ্বাচন-২০২০ চমু চাপি অহাৰ লগে লগে ৰাজনৈতিক দলবোৰৰ মাজত আক্ৰমণ-প্ৰত্যাক্ৰমণ তীব্ৰতৰ হৈ উঠিছে। এনডিএ মিত্ৰজোঁটৰ হৈ উঠিপৰি লাগিছে প্ৰধানমন্ত্ৰী নৰেন্দ্ৰ মোদী, উত্তৰ প্ৰদেশৰ মুখ্যমন্ত্ৰী যোগী আদিত্যনাথ, বিজেপিৰ ৰাষ্ট্ৰীয় সভাপতি জে পি নড্ডা, বিত্তমন্ত্ৰী নিৰ্মলা সীতাৰমণকে আদি কৰি কেইবাজনো নেতাই। ইফালে বিৰোধী পক্ষৰ মিত্ৰজোঁটৰ হৈ আজিৰে পৰা নিৰ্বাচনী প্ৰচাৰ আৰম্ভ কৰিছে ৰাহুল গান্ধীয়ে। মহাজোঁটৰ হৈ আজি প্ৰথমটো নিৰ্বাচনী সভা সম্বোধন কৰে যৌথভাৱে আৰ জে ডি নেতা তেজস্বী যাদৱ আৰু কংগ্ৰেছৰ যুৱৰাজ ৰাহুল গান্ধীয়ে। নিৰ্বাচনী সভাত তেজস্বী যাদৱে প্ৰধানতঃ মুখ্যমন্ত্ৰী নীতীশ কুমাৰক আক্ৰমণৰ লক্ষ্য কৰি লোৱাৰ বিপৰীতে প্ৰধানমন্ত্ৰী নৰেন্দ্ৰ মোদীক তীব্ৰ বাক্যবাণেৰে থকা-সৰকা কৰে ৰাহুল গান্ধীয়ে।
নিবনুৱা সমস্যা, কোৰোনাকে ধৰি কেইবাটাও গুৰুত্বপূৰ্ণ ইছ্যুক কেন্দ্ৰ কৰি আৰ জে ডি নেতা তথা মহাজোঁটৰ মুখ্যমন্ত্ৰী পদৰ প্ৰাৰ্থী তেজস্বী যাদৱে নীতীশ কুমাৰক আক্ৰমণ কৰি কয় যে অহা ৯ নৱেম্বৰত তেওঁৰ পিতৃ লালু প্ৰসাদ যাদৱে বন্দীশালৰ পৰা মুকলি আকাশৰ তললৈ আহিব আৰু তাৰ পিছদিনাই বৰ্তমানৰ মুখ্যমন্ত্ৰী নীতীশ কুমাৰে বিদায় ল'ব লাগিব। নীতীশ কুমাৰৰ অৱসৰ লোৱাৰ বয়স উকলিছে। ৬৯ বছৰীয়া নীতীশ কুমাৰক ৩০ বৰ্ষীয় তেজস্বী যাদৱে প্ৰত্যাহবান জনাই কয় যে কোৰোনা মহামাৰীয়ে ৰাজ্যৰ জনতাৰ জীয়াই থকাৰ প্ৰতি যেতিয়া ভাবুকিস্বৰূপ হৈ পৰিছিল, সেই সময়ত নীতীশ কুমাৰে ভয়তে পেপুৱা লাগি গৃহবন্দী হৈ আছিল। জনতাৰ দুখ-দুৰ্দশাৰ খবৰ ল'বলৈ তেওঁ যেন অপাৰগ আছিল। প্ৰকৃততে কোৰোনা মহামাৰী বিয়পি পৰাৰ সময়তেই একপ্ৰকাৰ ৰাজনীতিৰ পৰা তথা মুখ্যমন্ত্ৰী পদৰ পৰা অৱসৰ লৈছিল নীতীশ কুমাৰে।
টীয়াকৈ আক্ৰমণ কৰি কয় - বিমুদ্ৰাকৰণেৰে প্ৰধানমন্ত্ৰী নৰেন্দ্ৰ মোদীয়ে দৰিদ্ৰৰ একাউণ্টত ১৫ লাখকৈ টকা দিব বিচাৰিছিল। কিন্তু সেই প্ৰতিশ্ৰুতি পাহৰি দেশৰ ধনাঢ্যৰ পকেটতহে বিমুদ্ৰাকৰণৰ টকা সোমাইছে। এনডিএ মিত্ৰজোঁটৰ চৰকাৰৰ দিনত নিবনুৱা সমস্যা সমাধানৰ কোনোধৰণৰ ফলপ্ৰসূ পদক্ষেপ গ্ৰহণ কৰা দেখা নগ'ল। ইয়াৰ বিপৰীতে বিভিন্ন সময়ত নিবনুৱাবিৰোধী পদক্ষেপ গ্ৰহণ কৰি বেচৰকাৰী প্ৰতিষ্ঠানত কৰ্মৰত কৰ্মচাৰীকো চাটাই কৰাত এই চৰকাৰে অৰিহণা যোগাইছে। উল্লেখ্য যে বিহাৰত প্ৰধানমন্ত্ৰী নৰেন্দ্ৰ মোদী আৰু মুখ্যমন্ত্ৰী নীতীশ কুমাৰেও আজি যৌথভাৱে নিৰ্বাচনী সভা সম্বোধন কৰে।
